’Anata

'Anata (arabisk skrift عناتا, hebraisk skrift ענאתא) er en palestinsk by i guvernementet Jerusalem, sentralt på Vestbredden, fire kilometer nordøst for Gamlebyen i Jerusalem. Ifølge Palestinsk statistisk sentralbyrå hadde 'Anata et folketall på 9 600 i 2006. Siden 1967 har 'Anata vært okkupert av Israel. Landsbyen er avskåret fra Jerusalem av separasjonsmuren i vest, som ble bygd i 2004 på konfiskert palestinsk land, og avskåret fra resten av Vestbredden av israelske bosetninger i øst, skjønt det er to muligheter gjennom israelske check points.

Historie	
'Anata er en landsby på oldtiden, og flere gamle bygningsmaterialer er gjenbrukt i husene som står der i dag. Det er også funnet cisterner hogd ut i berget, blant grotter og eldgamle jordbruksterrasser. Den amerikanske teologen Edward Robinson identifiserte 'Anata som den bibelske Anatot, Jeremias fødested.

Ruinene av en bysantinsk kirke ligger i byen, så man tror stedet var bosatt før den muslimske erobring av Palestina av Rashidun-kalifatet. Under den muslimske beleiringen av Jerusalem i 1187 mot korsfarerne, slo Saladin leir i 'Anata før han gikk videre mot byen.

Osmansk tid
Landsbyen ble del av Det osmanske rike i 1517 likesom resten av Palestina, og i 1596 stod 'Anata på osmanske skattelister som en del av Quds nahiya i Quds liwa. Den hadde da ti muslimske hushold som betalte skatt for hvete, bygg, sommeravlinger, oliventre, frukttre, geiter og bikuber.

Landsbyen ble ødelagt av Ibrahim Pasja i 1832 etter et pro-osmansk araberopprør mot det egyptiske styre. Da stedet ble besøkt av W. M. Thomson i 1850-årene, skildret han den som en «liten grend, delvis i ruiner, men den var en gang mye større, og virker å ha hatt murer rundt seg. Man kan fortsatt se deler av muren.»

Den franske oppdageren Victor Guérin var i landsbyen i 1863, og skildret den som liten, på en ås, med omkring 200 innbyggere.

I 1883 skildret Palestine Exploration Fund i Survey of Western Palestine den som en «mellomstor landsby med hus i stein. Den står på en rygg med fin utsikt mot nord og øst. Det står noen få oliventre omkring landsbyen, og én brønn i vest og en annen i sørøst.»

Det britiske Palestinamandatet
I folketellingen i 1922 hadde 'Anata 285 innbyggere, alle muslimer. Dette steg i 1931 til 438, fortsatt alle muslimer, i 98 hus.

I 1945 hadde 'Anata et folketall på 540, alle arabere, med 18 496 mål land, ifølge en offisiell landmåling. Av dette var 353 mål var plantasjer og irrigert land, 2 645 for korn, mens 35 mål var utbygd land.

Etter 1948
Etter den arabisk-israelske krig i 1948 kom 'Anata under jordansk styre. Siden Seksdagerskrigen i 1967 har 'Anata vært under israelsk okkupasjon.

Referanser

Litteratur

Eksterne lenker 
 
Velkommen til 'Anata

Vestbredden
Guvernementet Jerusalem